[Video] Jong manne maak wéér litte los, dié keer saam met pa’sSkermgreep uit die video Die drie jong mans wat vroeër vanjaar die internet op hol gehad het met hulle danspassies op ŉ plaaspad, het sosiale media wéér aan die gons. Marnus Kruger (26), Jaco Stofberg (19) en Ryan Hayes (23) het bymekaargekom vir ŉ paar danspassies by Kruger se troue vroeër vanjaar in Rawsonville. ŉ Ander vriend het Vrydag ŉ video van wat daar gebeur het op Facebook gelaai, en dit is sedertdien meer as 100 000 keer gekyk. In die video kan ŉ mens sien hoe die drie manne hulle pa’s aanvat in ŉ dansgeveg. “Ons het van niks geweet nie. Die seremoniemeester het aangekondig dat ons drie vorentoe moet kom. Hy het toe gesê daar is ŉ spesiale versoek dat ons bietjie moet dans en dat ons téén ons pa’s moet dans!” het Kruger laggend gesê. “Hulle wou sien wie dit die beste kon doen.” “Ons pa’s was eers ietwat skepties, maar toe vát hulle hom! Dit was eintlik maar net simpelgeit, maar dit was baie lekker.” Kruger het gesê die gehoor het hulle aangepor en baie gelag. “My vrou en al die gaste het baie daarvan gehou en vreeslik gecheer. Die gehoor was mal daaroor.” Die drie manne het ook nie geweet van die gas wat ŉ video van die dansery neem nie. “Om die waarheid te sê het ek ook maar eers dié week die video gesien. Ons het nie beplan om weer so iets te hê nie. Dit was baie spontaan.” Kruger sê hulle moet een van die dae wéér gaan dans, dié keer vir ŉ advertensie. “Ons het nou nie gedink daardie eerste video gaan só uitdraai nie! Dit is eintlik alles baie snaaks.” Maroela Media het in Mei vanjaar berig die drie jong mans het pas vanaf Stellenbosch by die Hammelhoek-plaas tussen Calvinia en Sutherland aangekom toe hulle op ŉ plaaspad begin litte losmaak het. Die video is wyd op sosiale media versprei.